P. Muránsky, poslanec: (2002-06-25):
V čl. 2 doplniť text takto, navrhujem bod 23 v § 64, prvá veta ods. 7 znie: „Správna rada rozhodne o poskytnutí prostriedkov z recyklačného fondu do 60 dní od doručenia žiadosti, v odôvodnených prípadoch do 90 dní od doručenia žiadosti.“ Ide o to, že doterajšia úprava neposkytuje dostatočný časový priestor na seriózny výber a posúdenie žiadostí o poskytnutie prostriedkov z recyklačného fondu, ktoré môžu ísť až v niekoľkomiliónových sumách. V čl. 2 doplniť text takto, to súvisí s termínmi, to je 24. bod v § 61 ods. 3 písm. g) zmeniť dátum 15. február na 31. marec. Bod 25 § 61 ods. 3 písm. h) zmeniť dátum 1. marca na 30. apríla. A ešte v čl. 2 doplniť text takto: Nový bod 26 v § 41 ods. 15 znie: „Ods.15, výrobca a dovozca sú povinní zaregistrovať sa v recyklačnom fonde a umožniť orgánom štátneho dozoru v odpadovom hospodárstve podľa § 73 kontrolu ich registrácie v recyklačnom fonde, kontrolu správnosti výpočtu príspevku a kontrolu jeho platenia. Tu chcem vysvetliť, že doterajšie znenie v tomto § 41 ods. 15 rozširuje povinnosť výrobcov a dovozcov registrovať sa na recyklačnom fonde. Takáto povinná registrácia potencionálnych platiteľov príspevkov do recyklačného fondu prispeje k informovanosti povinných osôb o záväzkoch voči recyklačnému fondu a na druhej strane zvýši informovanosť fondu v očakávanej sume príspevkov, pretože ťažko robiť plány potom alebo aj dodržiavať istú platobnú disciplínu, pokiaľ nie je celkom zjavné, kto je povinný do tohto recyklačného fondu odvádzať a nie je možné ani kontrolovať správnosť výpočtu príspevku, ktorý si táto organizácia sama vypočíta, už potom vôbec nie kontrolu platenia. Toto podávam ako jeden návrh s 15 podpismi. Ďalej znovu v čl. 2 navrhujem bod 27 nový a tam v nadpise pod § 45 nahradiť slová „výrobky spotrebnej elektroniky“ za slová „elektrické a elektronické zariadenia“. Chcem tu vysvetliť, že keď sme v minulom roku v odpadovom zákone prijali vytvorenie sektora takzvanej spotrebnej elektroniky, použili sme tam tento terminus technicus spotrebná elektronika, ktorý de facto neexistuje. Je to viac-menej slengové slovo a nie je preto možné tento zákon akoby uviesť v tomto bode v prax a terminus technicus elektrický a elektronické zariadenia uvádza aj smernica Európskej únie a je aj použitá v katalógu odpadov. Proste je to technická zmena, ktorá umožní vykonateľnosť tohto odpadového zákona v oblasti elektronického odpadu. To podávam ako cez 15 podpisov. Teraz by som sa rád vyjadril jedným pozmeňujúcim návrhom k otázke, ktorá sa priamo týka obalového zákona. V hospodárskom výbore prešli niektoré zmeny, ktoré navrhla skupina obalárov, ktoré, keby však takým spôsobom prešli, ako ich tu aj prečítal alebo predstavil aj pán poslanec Macháček, tak by de facto prijatím celej tejto skupiny zmeny paragrafov, de facto by to negovalo zákon o obaloch ako taký. Zmysel prijatia zákona o obaloch bez týchto paragrafov si dosť dobre neviem predstaviť a myslím, že aj ministerstvo vyjadrovalo teda svoje rozčarovanie, že by takýto zákon o obaloch nemal veľmi účinok a nemal by význam. Ja tu dávam medzi jedným bodom, ktorý prijal hospodársky výbor, a tým, čo bolo v návrhu zákona vládneho, jeden kompromisný návrh, a to v čl. 1 v § 3 ods. 6 sa posledná veta: „Táto povinnosť sa nevzťahuje na toho, kto uvádza tieto nápoje do obehu na predajnej ploche menšej ako 100 m štvorcových“, mení nasledovne. „Táto povinnosť sa nevzťahuje na toho, kto uvádza tieto nápoje do obehu na predajnej ploche menšej ako 200 m štvorcových.“ Zvýšil som túto plochu o dvojnásobok. Takáto plocha, 200 m štvorcových, je aj v obalovom zákone Českej republiky a myslíme si, že pôvodne navrhovaná predajná plocha do 100 metrov je taká malá, že na nej nie je možné ponúkať primerané základné druhy potravín vrátane nápojov a proti filozofii návrhov niet pripomienok. Ale on mal zmysel bez narušenia zásobovania základnými druhmi potravín vrátane nápojov, prípadne obmedzovania jedného druhu na úkor druhého je potrebné upraviť predajnú plochu na 200 metrov štvorcových. Myslím si, že mnohé tie predajne proste nemajú to vybavenie alebo nemajú tie priestory na to, aby boli schopné spätný výkup týchto fliaš robiť a 200 metrov štvorcových je lepšia plocha. To je všetko, to je tiež samostatne cez 15 podpisov. Nech sa páči.